《柯山红树行》
清代·李慈铭

故人家在柯山曲，门外溪流转寒绿。板桥一抹长林西，尽日烟霞看不足。

山深几日生秋风，树色尽作胭脂红。斜阳隔山渲金碧，画屏惨淡开天工。

平昔看山爱秋晏，写入吴纨白团扇。画中佳赏谁最同，浊酒扁舟载王翰。

寻君摇指松扉开，破帽风前笑相见。第五桥边诗思多，林阴席地共婆娑。

年年好景常如此，放眼湖山一醉歌。远水遥山入秋暮，多少征途此中去。

渔舍多依薜荔湾，估船偏问鸳鸯渡。王郎去客嵩汝间，余亦劳劳别故山。

江路雁来知有梦，白云秋尽几时还。燕云越树动成忆，把臂王郎忽长别。

黄沙落叶满长安，寒日萧萧素车出。著屐平生定几回，遗诗读罢更堪哀。

分明洛水疲驴道，曾得家山一面来。遥怜瘦沈依山住，红到山中几千树。

已是题诗失酒徒，扇底风光更何处。何日僧庐返病身，绿萝禅榻结比邻。

西头更触浮生恸，满目山阳笛里人。

作者简介：李慈铭(1830～1894）晚清官员，著名文史学家。初名模，字式侯，后改今名，字爱伯，号莼客，室名越缦堂，晚年自署越缦老人。会稽（今浙江绍兴）西郭霞川村人。光绪六年进士，官至山西道监察御史。数上封事，不避权要。日记三十余年不断，读书心得无不收录。学识渊博，承乾嘉汉学之余绪，治经学、史学，蔚然可观，被称为“旧文学的殿军”。